শেষ চার নিশ্চিত করার জন্য প্রথম শর্ত ছিল শেষ দু’টি ম্যাচে জিততেই হবে। কিন্তু মঙ্গলবার ইংল্যান্ডের বিরুদ্ধে ম্যাচ হেরে টি-টোয়েন্টি বিশ্বকাপ থেকে কার্যত বিদায় নিশ্চিত হয়ে গেল ভারতীয় মহিলা দলের। ধর্মশালায় লো স্কোরিং ম্যাচে মাত্র ৯০ রানের পুঁজি নিয়েও দুর্দান্ত লড়াই করেছিলেন ঝুলন’রা। কিন্তু শেষরক্ষা হল না। বাঁহাতি স্পিনার একতা বিস্ত এবং ডানহাতি পেসার হরমনপ্রিত কৌর চাপে ফেলে দিয়েছিলেন ইংল্যান্ডকে। কিন্তু তাল কেটে গেল ইংল্যান্ড ইনিংসের ১৯ নম্বর ওভারে। স্রুবসোলের সহজ ক্যাচ ফেলে দেন ভারতীয় দলের অধিনায়ক মিতালি রাজ। সেই সময় ইংল্যান্ডের ম্যাচ জেতার জন্য দরকার ছিল মাত্র তিন রানের। মিতালি ক্যাচ ধরে রাখতে পারলে হয়তো সেই সময় ম্যাচের ছবি পাল্টেও যেতে পারত। তবে সেই ব্যর্থতা নিয়ে খুব বেশি চিন্তিত দেখায়নি মিতালিকে। তিনি বলেছেন, ‘‘এই ফলকে মেনে নিয়েই বলছি এখনও আমাদের আশা শেষ হয়ে যায়নি। শেষ ম্যাচে ওয়েস্ট ইন্ডিজকে হারিয়ে দিতে পারলে একটা সম্ভাবনা থাকবে। তবে অন্যান্য দলের ফলাফলের দিকেও চোখ রাখতে হবে।’’ মঙ্গলবারের ব্যাটিং বিপর্যয় নিয়ে মিতালি বলেছেন, ‘‘বোলিং যতটা আশাব্যঞ্জক হয়েছে, সেই তুলনায় ব্যাটিং খুবই খারাপ হয়েছে। আমাদের সেই ব্যাপারে সতর্ক হতে হবে।’’ মঙ্গলবার ভারতীয় ইনিংসে সর্বোচ্চ ২৬ রান হরমনপ্রিত কৌরের। মিতালি করেন ২০ রান।
সংক্ষিপ্ত স্কোর: ভারত ৯০/৮ (মিতালি ২০, হরমনপ্রিত ২৬। হিদার নাইট ৩/১৫)। ইংল্যান্ড ৯২/৮ (বিউমন্ট ২০, শিভার ১৯। একতা বিস্ত ৪/২১, হরমনপ্রিত ২/২২)। ইংল্যান্ড জয়ী ২ উইকেটে।